Carsten Hansen (S), 2001-03-28:
Men vi er også klar over, at det altså ikke er alle kommuner i landet, der løser de her opgaver. Derfor har vi en opgave, som vi skal have løst.
Men vi vil ikke opgive det decentrale element, og vi vil ikke være med til at lave nye kvoteordninger.
Derfor er udgangspunktet for os, at den fortsatte diskussion om dette emne og det fremsatte beslutningsforslag skal tage udgangspunkt i lokalområdet.
Det er brandærgerligt, at der er en række barrierer i forhold til at bygge alment.
Vi tror, som by- og boligministeren sagde, og som også som CD's ordfører, fru Annie Lunde var inde på, at der er en række andre barrierer, som ikke kun handler om økonomi i forhold til grundtilskuddet.
Derfor må vi sige, at vi ser lidt frem til, at vi træffer beslutninger på et kvalificeret grundlag i forhold til området her.
Og vi ser også SF's beslutningsforslag som et udtryk for, at vi kommer videre, men vi må også sige, at vi bl.a. sammen med SF som en del af finanslovaftalen har iværksat en undersøgelse for at finde ud af, hvad det er for barrierer, der er.
Vi vil ikke sige, at vi afventer den undersøgelse, inden vi tager alle initiativer og går i gang med drøftelserne, men det er vigtigt, at vi gør det på et ordentligt og veldokumenteret grundlag, for det er ikke kun økonomiske incitamenter, der skal til.
Jeg synes, at by- og boligministeren var flot inde på alle de forskellige tiltag, vi har gjort, både omkring rammebeløbet og også i forhold til de aftaler, vi har lavet i finansloven for 2001.
Og vi ser jo også nu, at det almene boligbyggeri er på vej op.
Så vi er lidt på rette spor i forhold til det.
Men det ændrer ikke ved den diskussion, vi har om de sociale nomader rundtomkring i kommunerne.
Men i hvert fald kan vi se, at vi er ved at være på sporet.
Skulle jeg sådan summere en lille smule op, så vil jeg sige, at for det første tror vi altså ikke på den der kvotemodel med fuld finansiering og retten til bare at trække penge fra statskassen. For det andet vil jeg sige, at det vil få uoverskuelige konsekvenser af en karakter, som vi ikke ønsker.
Vi vil gerne være med til at se på, hvordan vi får bygget flere boliger, men lige præcis den måde, der er lagt op til her, har vi ikke lyst at gå med på. Men jeg opfatter det også som et udtryk for, at man gerne vil være med til at løse nogle problemer i forhold til dette område.
For det tredje er vi lidt usikre på - og jeg skal sige, at det har jeg ikke fået analyseret til bunds - hvad det vil betyde med den der regionalplanlægning ude i amterne i forhold til kommunernes selvstændige planlægning af kommuneplanerne.
Det tror jeg SF's ordfører, hr. Knud Erik Hansen, vil komme ind på.
Og det tror jeg er vigtigt at vi får afdækket.
Vi vil i hvert fald gerne være med til at kigge på det, men umiddelbart kan jeg ikke se nogen fordele ved det, men der er måske oplysninger, som vi ikke kender på forhånd.
Alt i alt er der en række sympatiske forslag, hvor jeg tror, at vi gerne vil gå ind i en del af dem, men der er også en del, vi ikke vil være med til.
Det har jeg redegjort for.
Men vi kikker helt klart på det i sammenhæng med nogle af de andre elementer, der har været nævnt i boligdebatten i dag, nemlig blandede ejerformer, retten til at omdanne ejerboliger til almene boliger og andelsboliger samt det at få spredt integrationsbyrden.
Her tror jeg, at vi er på linje i forhold til de beslutninger, der skal træffes.
Men der er et par grundlæggende elementer, som vi ikke kan støtte, og derfor må vi afvise selve forslaget, som SF kommer med i dag.